CBG ร่วง 3% โบรกฯ แนะ “ขาย” ชี้ยอดขายต่ำกว่าคาด-ค่าใช้จ่ายพุ่ง
CBG ร่วง 3% โบรกฯแนะ "ขาย" ชี้ยอดขายต่ำกว่าคาด-ค่าใช้จ่ายพุ่ง ล่าสุด ณ เวลา 10.48 น. ราคาอยู่ที่ 83.75 บาท ลบ 2.75 บาท หรือ 3.18% สูงสุดที่ 87 บาท ต่ำสุดที่ 81.25 บาท มูลค่าซื้อขายที่ 1.13 พันล้านบาท
29 พ.ย. 2560

ผู้สื่อข่าวรายงานว่า ราคาหุ้นบริษัท คาราบาวกรุ๊ป จำกัด (มหาชน) หรือ CBG ณ เวลา 10.48 น. ราคาอยู่ที่ 83.75 บาท ลบ 2.75 บาท หรือ 3.18% สูงสุดที่ 87 บาท ต่ำสุดที่ 81.25 บาท มูลค่าซื้อขายที่ 1.13 พันล้านบาท ขณะที่ดัชนีตลาดหุ้นไทยโดยรวมบวก 0.26%

ด้านนักวิเคราะห์ บล.ทิสโก้ ระบุในบทวิเคราะห์ แนะนำ “ขาย” หุ้น CBG ในราคาเป้าหมาย 68 บาท/หุ้น เนื่องจากราคาปัจจุบันเกินมูลค่าพื้นฐานแล้ว
ทั้งนี้แม้ยอดขายของ CBG ในประเทศจะเพิ่มขึ้นจากกาแฟและรับจ้างผลิตเป็นหลัก แต่สินค้าหลักอย่างเครื่องดื่มพลังงานและเกลือแร่ลดลง อีกทั้งยอดส่งออกกลุ่ม CLMV มีอัตราเติบโตลดลงจากฐานที่เริ่มสูง นอกจากนี้ยังปรับประมาณการลงจากยอดขายไม่เป็นไปตามคาดและต้นทุนที่เพิ่มขึ้นและค่าใช้จ่ายที่สูงมากกว่าคาด
อย่างไรก็ตาม มีการปรับประมาณการกำไรสุทธิลงในปี 2017-19F จากคาดการณ์เดิม 20% ,16% และ 10% ตามลำดับ จากการปรับยอดขายในประเทศโดยเฉพาะเครื่องดื่มพลังงานและเกลือแร่ที่ต่ำกว่าคาดจากการแข่งขันที่ยังสูง สำหรับยอดขายส่งออกปรับลดลงจากคาดเดิม 10% จากกัมพูชาเริ่มเติบโตลดลงจากฐานการส่งออกที่สูง ส่วนยอดขายในจีนและอังกฤษต่ำกว่าที่คาดไว้ ปีนี้ที่คาดจีน 150 ล้านกระป๋อง และอังกฤษที่คาด 10 ล้านกระป๋อง